SoundCloud

**SoundCloud** on saksalainen musiikin sekä muiden äänitiedostojen levitykseen ja suoratoistoon keskittyvä internet-palvelu, joka mahdollistaa pääasiassa muusikoista koostuvalle käyttäjäkunnalleen musiikkitiedostojen lataamisen palvelimille, suoranauhoituksen sekä promootion. Ammattilais- ja harrastelijamuusikot käyttävät palvelua niin valmiiden kappaleiden, raakaversioiden, demojen, podcastien kuin DJ-miksausten jakamiseen. 
Tuoreet, uransa alkuvaiheessa tai koko kansalle tuntemattomat, muusikot ovat käyttäneet palvelua pääasiallisena jakelumedianaan.

SoundCloudin pääkonttori on Berliinissä. Vuonna 2023 SoundCloudilla oli 175 miljoonaa käyttäjää. 

## Historia

SoundCloudin perustivat ruotsalaiset ääniteknikko Alex Ljung ja taiteilija Eric Wahlforss Tukholmassa. He siirsivät toiminnan kuitenkin hyvin pian Berliiniin. Palvelun alkuperäisenä ideana oli tarjota muusikoille mahdollisuus jakaa kätevästi tuottamaansa musiikkia keskenään, mutta sittemmin siitä on kehkeytynyt kokonainen julkaisuväylä, joka mahdollistaa myös musiikin kaupallisen julkaisemisen.

Vuonna 2009 perustaja Ljung kertoi Wired-lehden haastattelussa hänen sekä kollegansa omaavan musiikkitaustan, ja totesi heidän kokeneen turhautumista muusikoiden internet-yhteistyön hankaluuksista ja rajoitteista. Hän mainitsi kuvapalvelu Flickrin sekä videopalvelu Vimeon todeten, että vastaavan kaltainen palvelu muusikkojen tarpeisiin puuttui.

Huhtikuussa 2009 SoundCloud sai 2,5 miljoonaa euroa rahoitusta Doughty Hansonin teknologiarahoituspalvelulta. Toukokuuhun 2010 tultaessa palvelu ilmoitti ylittäneensä  miljoonan rekisteröityneen käyttäjän rajan. Tammikuussa 2011 varmistui, että palvelu oli nostanut 10 miljoonaa dollaria lisärahoitusta Union Square Venturesilta sekä Index Venturesilta. Kesäkuun 11. päivänä 2011, SoundCloud ilmoitti ylittäneensä viiden miljoonan käyttäjän rajan sekä saaneensa sijoituksia Ashton Kutcherilta sekä Guy Osearyn A-luokan rahastolta. Tammikuun 23. päivänä 2012 palvelu ilmoitti blogissaan ylittäneensä 10 miljoonan käyttäjän rajapyykin.

Joulukuussa 2012 palvelu julkaisi uuden ulkoasunsa, joka tunnettiin nimellä SoundCloud Next. Uudistusten joukossa oli muun muassa ominaisuus, joka mahdollisti kappaleiden streamaamisen taustalla käyttäjän liikkuessa sivustolla.

Heinäkuussa 2017 uutisoitiin palvelun olevan taloudellisiissa vaikeuksissa ja yhtiö joutui irtisanomaan 173 työntekijäänsä (40 % kaikista) ja sulkemaan Lontoon ja San Franciscon toimistonsa. Joulukuussa 2021 yhtiön talousjohtaja Drew Wilson arvioi yrityksen olevan lähellä kannattavuuden rajaa ja odotti sen tekevän voittoa vuoteen 2023 mennessä. Vuonna 2023 SoundCloudin arvoksi arvioitiin noin 800 miljoonaa Yhdysvaltain dollaria.

## Ominaisuudet

SoundCloudin avainominaisuus on, että jokainen palveluun siirretty äänitiedosto saa yksilöllisen URLin. Yhtenä erona MySpacen soittimeen oli siinä, että SoundCloudissa sijaitsevia kappaleita pystyy upottamaan minne tahansa verkossa. SoundCloudissa oli jonkin aikaa myös suora julkaisemismahdollisuus sekä Facebookiin että Twitteriin.

SoundCloud käyttää musiikin levittämiseen erilaisia widgetejä ja sovelluksia. Käyttäjä voi lisätä soitinwidgetin esimerkiksi kotisivulle tai blogiin, ja palvelu voidaan asettaa ilmoittamaan sosiaalisessa mediassa (esimerkiksi Facebook-päivityksenä) automaattisesti uudesta lisätystä sisällöstä. Palvelun ohjelmointirajapinta mahdollistaa sekä musiikin lisäämisen että lataamisen muiden sovellusten sekä mobiililaitteiden kautta. SoundCloudin mobiilisovellus on saatavilla tällä hetkellä (heinäkuu 2013) iOS- ja Android-käyttöjärjestelmille.

Sama ohjelmointirajapinta on sisällytetty useisiin sovelluksiin, tunnetuimpana PreSonus Studio One-musiikintuotanto-ohjelmiston Pro-versioon. Jotkin web-palvelut integroituvat ohjelmointirajapinnan kanssa, muun muassa Songkick ja FourSquare.

SoundCloudin yksi tunnusomainen piirre on esittää audioraitojen (esim. musiikkikappaleiden) ääniaalto visuaalisessa muodossa, sekä käyttäjien kommentoinnin mahdollistaminen mihin tahansa kohtaan kyseistä graafista ääniaaltoa (tunnetaan nimellä *timed comments*, ajastetut kommentit). Palvelussa on mahdollista luoda ja liittyä ryhmiin, mitkä tarjoavat yhteisen jaetun tilan sisällön jakamiseen ja säilömiseen.

### Maksulliset lisäpalvelut
SoundCloud tarjoaa valinnaisia lisäominaisuuksia maksaville käyttäjille. Etuihin kuuluvat ensisijaisesti laajempi, minuuteissa mitattava tallennuskapasiteetti (ilmaiseksi 60 minuuttia), useampien soittolistojen/albumeiden luominen sekä tarkat statistiikat liittyen omien kappaleiden kuunteluun. Näihin kuuluvat muun muassa yksilöidyt käyttäjä- ja maakohtaiset kuuntelutilastot.

Artisteille SoundCloud tarjoaa palveluita, joiden avulla he pystyvät markkinoimaan ja kaupallistamaan musiikkiaan. Vuonna 2021 tullut uudistus muutti rojalteja siten, että niitä annetaan kuuntelumäärien sijaan tilausten ja mainostulojen perusteella.

## Kulttuurillinen vaikutus
Monet artistit ovat pystyneet aloittamaan uransa SoundCloudissa, sillä se on mahdollistanut musiikin julkaisemisen suoraan yleisölle ilman levy-yhtiötä tai jakelijaa. Esimerkiksi Billie Eilish julkaisi 13-vuotiaana debyyttikappaleensa ”Ocean Eyes” palvelussa vuonna 2015, minkä jälkeen kappale levisi nopeasti verkossa. SoundCloud saavutti erityisen suuren suosion hiphop-artistien ja sen kuuntelijoiden keskuudessa, mikä johti SoundCloud rap -tyylilajin ja alakulttuurin syntyyn. Tyylille olivat tyypillisiä usein toistuvat tai epäselvät sanoitukset.

Useat palvelusta nousseet artistit saavuttivat myöhemmin laajaa valtavirran menestystä, kuten Lil Uzi Vert ja Post Malone. Osa SoundCloud rapin keskeisten artistien ura jäi kuitenkin lyhyeksi. XXXTentacion murhattiin vuonna 2018 ollessaan 20-vuotias, ja Juice Wrld kuoli vuonna 2019 huumeiden yliannostukseen pian 21-vuotissyntymäpäivänsä jälkeen.

## Talousvaikeudet
Heinäkuussa 2017 SoundCloud ilmoitti irtisanovansa talousvaikeuksien takia 40&nbsp;% työntekijöistään. Pessimististen arvioiden mukaan tällä pystyttiin saamaan yhtiölle lisäaikaa vain viimeiseen vuosineljännekseen saakka eli noin 80 päivän verran.

## Tunnustuksia

SoundCloud voitti Schröderin innovaatiopalkinnon vuoden 2011 European Tech Tour Awards Dinner-gaalassa.

## Lähteet

## Aiheesta muualla

*SoundCloud